比红儿诗
唐·罗虬

姓字看侵尺五天，芳菲占断百花鲜。马嵬好笑当时事，虚赚明皇幸蜀川。金谷园中花正繁，坠楼从道感深恩。齐奴却是来东市，不为红儿死更冤。陷却平阳为小怜，周师百万战长川。更教乞与红儿貌，举国山川不值钱。一曲都缘张丽华，六宫齐唱后庭花。若教比并红儿貌，枉破当年国与家。乐营门外柳如阴，中有佳人画阁深。若是五陵公子见，买时应不啻千金。青丝高绾石榴裙，肠断当筵酒半醺。置向汉宫图画里，入胡应不数昭君。斜凭栏杆醉态新，敛眸微盻不胜春。当时若遇东昏主，金叶莲花是此人。匼匝千山与万山，碧桃花下景长闲。神仙得似红儿貌，应免刘郎忆世间。越山重叠越溪斜，西子休怜解浣纱。得似红儿今日貌，肯教将去与夫差。诏下人间觅好花，月眉云髻选人家。红儿若向当时见，系臂先封第一纱。锋镝纵横不敢看，泪垂玉箸正汍澜。应缘近似红儿貌，始得深宫奉五官。金缕浓薰百和香，脸红眉黛入时妆。当时便向乔家见，未敢将心在窈娘。通宵甲帐散香尘，汉帝精神礼百神。若见红儿醉中态，也应休忆李夫人。拔得芙蓉出水新，魏家公子信才人。若教瞥见红儿貌，不肯留情付洛神。芳姿不合并常人，云在遥天玉在尘。因事爱思荀奉倩，一生闲坐枉伤神。笔底如风思涌泉，赋中休谩说婵娟。红儿若在东家住，不得登墙尔许年。一抹浓红傍脸斜，妆成不语独攀花。当时若是逢韩寿，未必埋踪在贾家。树袅西风日半沈，地无人迹转伤心。阿娇得似红儿貌，不费长门买赋金。五云高捧紫金堂，花下投壶侍玉皇。从到世人都不识，也应知有杜兰香。戏水源头指旧踪，当时一笑也难逢。红儿若为回桃脸，岂比连催举五烽。虢国夫人照夜玑，若为求得与红儿。醉和香态浓春睡，一树繁花偃绣帏。知有持盈玉叶冠，剪云裁月照人寒。若使红儿风帽戴，直使瑶池会上看。明媚何曾让玉环，破瓜年几百花颜。若教貌向南朝见，定却梅妆似等闲。世事悠悠未足称，肯将闲事更争能。自从命向红儿去，不欲留心在裂缯。自隐新从梦里来，岭云微步下阳台。含情一向春风笑，羞杀凡花尽不开。舍却青娥换玉鞍，古来公子苦无端。莫言一匹追风马，天骥牵来也不看。槛外花低瑞露浓，梦魂惊觉晕春容。凭君细看红儿貌，最称严妆待晓钟。薄罗轻剪越溪纹，鸦翅低垂两鬓分。料得相如偷见面，不应琴里挑文君。南国东邻各一时，后来惟有杜红儿。若教楚国宫人见，羞把腰身并柳枝。照耀金钗簇腻鬟，见时直向画屏间。黄姑阿母能判剖，十斛明珠也是闲。轻小休誇似燕身，生来占断紫宫春。汉皇若遇红儿貌，掌上无因著别人。鹦鹉娥如裛露红，镜前眉样自深宫。稍教得似红儿貌，不嫁南朝沈侍中。拟将心地学安禅，争奈红儿笑靥圆。何物把来堪比并，野塘初绽一枝莲。浸草漂花绕槛香，最怜穿度乐营墙。殷勤留滞缘何事，曾照红儿一面妆。雕阴旧俗骋婵娟，有个红儿赛洛川。常笑世人语虚诞，今朝自见火中莲。渡口诸侬乐未休，竟陵西望路悠悠。石城有个红儿貌，两桨无因迎莫愁。谁向深山识大仙，劝人山上引春泉。定知不及红儿貌，枉却工夫溉玉田。倾国倾城总绝伦，红儿花下认真身。十年东北看燕赵，眼冷何曾见一人。今时自是不谙知，前代由来岂见遗。一笑阳城人便惑，何堪教见杜红儿。京口喧喧百万人，竞传河鼓谢星津。柰花似雪簪云髻，今日夭容是后身。青史书时未是真，可能纤手却强秦。再三为谢齐皇后，要解连环别与人。绣帐鸳鸯对刺纹，博山微暖麝微曛。诗成若有红儿貌，悔道当时月坠云。薄粉轻朱取次施，大都端正亦相宜。只如花下红儿态，不籍城中半额眉。妆成浑欲认前朝，金凤双钗逐步摇。未必慕容宫里伴，舞风歌月胜纤腰。琥珀钗成恩正深，玉儿妖惑荡君心。莫教回首看妆面，始觉曾虚掷万金。自有闲花一面春，脸檀眉黛一时新。殷勤为报梁家妇，休把啼妆赚后人。轻梳小髻号慵来，巧中君心不用媒。可得红儿抛醉眼，汉皇恩泽一时回。千里长江旦暮潮，吴都风俗尚纤腰。周郎若见红儿貌，料得无心念小乔。月落潜奔暗解携，本心谁道独单栖。还缘交甫非良偶，不肯终身作羿妻。汉皇曾识许飞琼，写向人间作画屏。昨日红儿花下见，大都相似更娉婷。魏帝休誇薛夜来，雾绡云縠称身裁。红儿秀发君知否，倚槛繁花带露开。晓月雕梁燕语频，见花难可比他人。年年媚景归何处，长作红儿面上春。逗玉溅盆冬殿开，邀恩先赐夜明苔。红儿若是三千数，多少芳心似死灰。画帘垂地紫金床，暗引羊车驻七香。若见红儿此中住，不劳盐筱洒宫廊。苏小空匀一面妆，便留名字在钱塘。藏鸦门外诸年少，不识红儿未是狂。一首长歌万恨来，惹愁漂泊水难回。崔徽有底多头面，费得微之尔许才。昔年黄阁识奇章，爱说真珠似窈娘。若见红儿深夜态，便应休说绣衣裳。凤折莺离恨转深，此身难负百年心。红儿若向隋朝见，破镜无因更重寻。行绾秾云立暗轩，我来犹爱不成冤。当时若见红儿貌，未必邢相有此言。总似红儿媚态新，莫论千度笑争春。任伊孙武心如铁，不办军前杀此人。暖塘争赴荡舟期，行唱菱歌著艳词。为问东山谢丞相，可能诸妓胜红儿。吴兴皇后欲辞家，泽国重台展曙华。今日红儿貌倾国，恐须真宰别开花。陌上行人歌黍离，三千门客欲何之。若教粗及红儿貌，争取楼前斩爱姬。休话如皋一笑时，金?中臆锦离披。陋容枉把雕弓射，射尽春禽未展眉。长恨西风送早秋，低眉深恨嫁牵牛。若同人世长相对，争作夫妻得到头。谢娘休漫逞风姿，未必娉婷胜柳枝。闻道只因嘲落絮，何曾得似杜红儿。总传桃叶渡江时，只为王家一首诗。今日红儿自堪赋，不须重唱旧来词。巫山洛浦本无情，总为佳人便得名。今日雕阴有神艳，后来公子莫相轻。几抛云髻恨金墉，泪洗花颜百战中。应有红儿些子貌，却言皇后长深宫。倚槛还应有所思，半开东阁见娇姿。可中得似红儿貌，若遇韩朋好杀伊。晓向妆台与画眉，镜中长欲助娇姿。若教得似红儿貌，走马章台任道迟。练得霜华助翠钿，相期朝谒玉皇前。依稀有似红儿貌，方得吹箫引上天。重门深掩几枝花，未胜红儿莫大誇。王相不能探物理，可能虚上短辕车。前代休怜事可奇，后来还出有光辉。争知昼卧纱窗里，不见神人覆玉衣。化羽尝闻赴九天，只疑尘世是虚传。自从一见红儿貌，始信人间有谪仙。从道长陵小市东，巧将花貌占春风。红儿若是同时见，未必伊先入紫宫。人间难免是深情，命断红儿向此生。不似前时李丞相，枉抛才力为莺莺。凤舞香飘绣幕风，暖穿驰道百花中。还缘有似红儿貌，始道迎将入汉宫。休道将军出世才，尽驱诸妓下歌台。都缘没个红儿貌，致使轻教后阁开。冯媛须知住汉宫，将身只是解当熊。不闻有貌倾人国，争得今朝更似红。能将一笑使人迷，花艳何须上大堤。疏属便同巫峡路，洛川真是武陵溪。辞辇当时意可知，宠深还恐宠先衰。若教得似红儿貌，占却君恩自不疑。三吴时俗重风光，未见红儿一面妆。好写妖娆与教看，便应休更话真娘。波平楚泽浸星辰，台上君王宴早春。毕竟章华会中客，冠缨虚绝为何人。红儿不向汉宫生，便使双成谩得名。疑是麻姑恼尘世，暂教微步下层城。天碧轻纱只六铢，宛如含露透肌肤。便教汉曲争明媚，应没心情更弄珠。共嗟含恨向衡阳，方寸花笺寄沈郎。不似红儿些子貌，当时争得少年狂。浅色桃花亚短墙，不因风送也闻香。凝情尽日君知否，还似红儿淡薄妆。火色樱桃摘得初，仙宫只有世间无。凝情尽日君知否，真似红儿口上朱。宿雨初晴春日长，入帘花气静难忘。凝情尽日君知否，真似红儿舞袖香。初月纤纤映碧池，池波不动独看时。凝情尽日君知否，真似红儿罢舞眉。浓艳浓香雪压枝，袅烟和露晓风吹。红儿被掩妆成后，含笑无人独立时。楼上娇歌袅夜霜，近来休数踏歌娘。红儿谩唱伊州遍，认取轻敲玉韵长。金粟妆成扼臂环，舞腰轻薄瑞云间。红儿生在开元末，羞杀新丰谢阿蛮。君看红儿学醉妆，誇裁宫襭砑裙长。谁能更把闲心力，比并当时武媚娘。栀子同心裛露垂，折来深恐没人知。花前醉客频相问，不赠红儿赠阿谁。云间翡翠一双飞，水上鸳鸯不暂离。写向人间百般态，与君题作比红诗。旧恨长怀不语中，几回偷泣向春风。还缘不及红儿貌，却得生教入楚宫。一舸春深指鄂君，好风从度水成纹。越人若见红儿貌，绣被应羞彻夜薰。花落尘中玉堕泥，香魂应上窈娘堤。欲知此恨无穷处，长倩城乌夜夜啼。